[{"text_idx": "#000003", "text": "Mae\u2019r ysgol yn cyd-gynhyrchu Cynllun Datblygu\u2019r Ysgol bob blwyddyn, ac mae rhanddeiliaid fel ymarferwyr, disgyblion, rhieni, ymwelwyr ysgol a\u2019r corff llywodraethu\u2019n cyfrannu at y gwaith. Yn dilyn ei ddatblygiad cychwynnol ar ddechrau\u2019r flwyddyn academaidd, mae Cynllun Datblygu\u2019r Ysgol yn cael ei arddangos ar wal yr ystafell staff a\u2019i ddiweddaru dros amser. Mae Cynllun Datblygu\u2019r Ysgol yn \u2018ddogfen fyw\u2019, ac mae pob aelod o staff yr ysgol yn gallu ei ddiweddaru, yn o\u0302l yr angen. Yn ogystal, mae\u2019r cyngor ysgol yn edrych ar y targedau y cytunwyd arnynt a\u2019u datblygu mewn \u2018iaith plant\u2019 er mwyn helpu i rannu ein nodau gyda\u2019r plant. Mae\u2019r targedau hyn yn cael eu harddangos yn glir yn ganolog i bawb eu gweld."}, {"text_idx": "#000004", "text": "Mae proses rheoli perfformiad a datblygiad proffesiynol yr ysgol yn cynnwys adolygiad cychwynnol gyda staff addysgu ym mis Hydref a staff cymorth ym mis Ionawr, cyn cynnal adolygiad bob tymor gyda phob ymarferydd. Mae\u2019r holl adolygiadau rheoli perfformiad yn cael eu cynnal drwy ddefnyddio\u2019r Safonau Proffesiynol fel fframwaith ar gyfer trafodaethau proffesiynol. Disgwylir i ymarferwyr gwblhau hunanasesiad yn erbyn pum maes y Safonau Proffesiynol cyn eu hadolygiad rheoli perfformiad. Gan fod pob ymarferydd yn cyfrannu at y broses o ddatblygu Cynllun Datblygu\u2019r Ysgol, mae arweinwyr yr ysgol wedi gweld bod yr holl staff yn ystyried Cynllun Datblygu\u2019r Ysgol wrth ymgymryd a\u0302\u2019u hunanasesiad eu hunain. Disgwylir i ymarferwyr nodi tri maes i\u2019w datblygu, yn ymwneud ag uchelgais bersonol, Cynllun Datblygu\u2019r Ysgol a datblygiad proffesiynol parhaus."}, {"text_idx": "#000005", "text": "Elfen allweddol oedd sefydlu sesiynau cydweithredol bob hanner tymor ar gyfer staff. Caiff amser penodol ei neilltuo fel bod staff yn gallu cydweithio i gynllunio, trafod ac adolygu elfennau gwahanol o\u2019u haddysgeg neu Gynllun Datblygu\u2019r Ysgol. Mae diwylliant o drafodaeth agored wedi\u2019i feithrin sy\u2019n hwyluso sgyrsiau grymus mewn awyrgylch o ymddiriedaeth a pharch. Yn ogystal, lle y bo\u2019n briodol, mae staff wedi gofyn am gymorth o fewn y clwstwr neu gan rwydweithiau proffesiynol eraill i wella eu datblygiad personol."}, {"text_idx": "#000006", "text": "Mae yna gysylltiad cryf rhwng dyheadau a thargedau unigol, a\u2019r rhai sy\u2019n cael eu nodi ar gyfer yr ysgol gyfan. Mae cyfleoedd ar gyfer dysgu proffesiynol yn cael eu nodi\u2019n glir ar gyfer athrawon a chynorthwywyr addysgu bob tymor. Mae pwysigrwydd dull amrywiol o ddysgu proffesiynol yn amlwg, gyda chynnydd yn nifer y staff sy\u2019n cynhyrchu eu cyfleoedd eu hunain. Mae deialog broffesiynol yn well ac mae ganddi ffocws. Mae hinsawdd ysgol gyfan o archwilio, arloesi, cyd-ymddiriedaeth a pharch yn amlwg."}]